මේ හේතුවෙන් රටේ ජනතාව අතර බෝ නොවන රෝග තත්ත්වයන් බහුල ලෙස දක්නට ඇතැයි ඒ මහතා පෙන්වාදෙයි.දියවැඩියාව, පිළිකා, වකුගඩු රෝගීන් වාර්ෂිකව ඉහළ යාම පසුගිය වසරවල අඛණ්ඩව සිදු වී ඇති බවත් රෝගීන්ගේ සංඛ්‍යා ලේඛන පරීක්ෂා කිරීමේදී ඒ බව පැහැදිලිව දැක ගත හැකි බවත් හෙතෙම කීය.ආහාරවල සහ ජලයේ අන්තර්ගත විස ද්‍රව්‍ය ඇතුළු බැර ලෝහ පරීක්ෂා කිරීම සඳහා මෙරට රසායනාගාරයක් නොතිබීම සෞඛ්‍ය ක්ෂේත්‍රයේ බරපතළ ගැටලුවක් බව ද ඒ මහතා පෙන්වාදෙයි.මෙවැනි රසායනාගාරයක් නොතිබීම හේතුවෙන් විස ද්‍රව්‍ය සහ බැර ලෝහ කොපමණ ප්‍රමාණයක් ආහාරවල හා ජලයේ අඩංගු වන්නේදැයි තීරණය කිරීමට නොහැකි වීමෙන් පරිභෝජනයට සුදුසු හා නුසුදුසු ආහාර මොනවාදැයි තීරණය කළ නොහැකි යැයි ද ඔහු පවසයි.අතීතයේ පරිභෝජනය කළ ආහාරවලට වඩා ක්ෂණික ආහාරවලට මෙරට ජනතාව ක්‍රමයෙන් හුරු වීම ද මේ තත්ත්වය ඇතිවීමට හේතු වී ඇතැයි හෙතෙම කීය.